Møte 26.juni. Referat.

15 personar møtte, 7 frå Stord Bibelsenter, 5 frå Kristkyrkja på Stord, 1 frå Den Frie Evangeliske Forsamling, 1 frå Stord Indremisjon og 1 uavhengig.

Me var samla om følgjande emne: Korleis kan me nå alle husstandar og enkeltpersonar på Stord med evangeliet på ein truverdig måte innan år 2030?

1. Me starta møtet med lovsong og bøn.
2. Innleiing v/pastor Jens Thoresen. Han la vekt på at kyrkjelyden eksisterer for dei fortapte, bortkomne og forkomne sin del. Blir kyrkjelyden sjølvoppteken, har han mista sin relevans. Han poengterte kor viktig det er å jobba systematisk med misjonsoppdraget, og slo til lyd for at kyrkjelydane på Stord fordeler dei ulike områda i byen seg i mellom, går bønevandringar, gjennomfører godhet, etablerer nye venskap, opnar heimane sine og at kyrkjelydane saman arrangerer Alphakurs for dei nye kontaktane som syner interesse for Gud.
3. Kaffi og kaker. God drøs rundt bordet.
4. Plenumsamtale.

Synspunkt som kom fram: Me må starta med mykje bøn, og det er tid for å lytta til Gud saman. Terje Vikestrand inviterte alle menn til bønesamlingane hos Jarle Steinsland kvar fredag morgon kl 06.00, og såg på desse samlingane som viktige og tenlege i denne samanhengen. Han påpeikte også kor viktig det er å starta med folk som brenn for saka.

Jens Thoresen la vekt på at misjonsarbeidet må vera kyrkjelydsbasert, og at han for sin del ville jobba saman med kyrkjelydar der **leiarane**  gjev sin fulle tilslutning til visjonen. Han meinte at dette er ein føresetnad for å lukkast. Representantane for Stord Bibelsenter støtta dette.

Knut Vikestrand tilkjennegav at han i eitt år hadde kjent seg sterkt dregen mot å leva langt meir misjonalt enn før, og han ville gjerne ut på gateplan med evangeliet og Guds rike. Han var meir i stuss om det er rett å dela områder på Stord mellom kyrkjelydane.

Mange gav til kjenne at dei ønskte fleire store **fellesmøter**, slik som me hadde i april med Martin Cave. Det var inspirerande, og me treng slik inspirasjon for å fungera godt som vitne i kvardagen, vart det sagt. Èi slik helg i halvåret meinte folk at det måtte vera mogeleg å få til.

Ein del av samtalen gjekk også i retning av samarbeid mellom kyrkjelydane på andre områder.

Alle som ytra seg poengterte kor viktig og bra det er med kristen einskap, og det var stor semje om at **godhet** må vera eit sentralt element i det me no startar opp med. Mange kunne dela opplevingar frå Godhet Stord 2018 der dei møtte opne og takksame menneske, folk som dei også hadde fått be med og for.

Det vart også poengtert kor viktig det er å tenkja breitt når det gjeld **metodar**. Me vil satsa i nabolag, på gateplan, i restaurantar og barar, kjøpesenter og bustadfelt. Me vil driva med godhet, spreia litteratur, opna heimande våre, invitera til Alpha og disippelgjera. Men det er viktig og alltid vera medvitne om at frelse er eit verk av Anden åleine. Det er Han som utrustar og set oss i stand til denne tenesta. Difor må me halda oss nær til Jesus.

Per Magne Djupvik frå Stord Indremisjon poengterte at Godhet Stord hadde vore ei positiv erfaring for dei, og at dei alt hadde bestemt seg for å bli med framover. Han sa også at frå hausten av blir **Stord Indremisjon** til **Indremisjonsforbundet Stord**, noko som vel må tolkast i retninga av at dei i større grad definerar seg som lokal kyrkjelyd.

Djupvik ville no ta den saka me var samla om i går med attende til styret og drøfta henne der. Han ville personleg gå inn for at ImF-Stord vert med vidare i dette prosjektet. Ei tilslutning frå Imf-Stord ville Jens Thoresen sjå veldig stort på.

Kva skjer no? Etter sommarferien vil me invitera dei kyrkjelydane som vil vera med til ei ny samling. Målet er å gje arbeidet ei god form og setja opp ein framdriftsplan.

7.-9. september kjem leiaren for Open Air Campagners (OAC) Noreg, Hartvig Kloster på besøk til oss. OAC driv med gateevangelisering i Oslo og omegn. Kvar veke er dei ute og deler Jesus med folk, og dei har utarbeida eit arsenal av metodar frå effektive gatemøter (med teiknetavle og trylling), til tips om korleis du gjennomfører gode samtalar med enkeltpersonar.

Hartvig Kloster vil undervisa fredags kveld og laurdags føremiddar. Så går me ut for å praktisera det me har lært. Han blir også med på gudstenesta søndag.

Dei av kyrkjelydane som vil, kan få vera med som medarrangørar. Gje meg eit ord om dette.

*Kommentar frå referenten: Så langt er følgjande kyrkjelydar med i Stord misjonale forum (om det er det dette skal heita): Stord Bibelsenter, Frelsesarmeen og Kristkyrkja på Stord.*

*Når det gjeld Frelsesarmeen hadde Terje Koløen og kona sagt dei ville koma og vera med denne kvelden, men dei hadde blitt forhindra pga problematiske ting som hadde hendt i nær familie. Men dei blir med vidare. Me kan også vona på Sagvåg indremisjon. Kjetil Harestad ville stilla på møtet i går, men var bortreist. Det gjaldt også Kjetil Fyllingen som eg hadde invitert. Dette gjeld også John Inge Rolfsnes frå Stord Indremisjon.*

*Eg meiner framleis det er viktig å jobba systematisk med misjon. Dersom me skal vita kor langt me er komne i høve til måla me har sett oss, må me vita kven me har nådd og kven me ikkje har nådd, kor me har vore og kor me ikkje har vore.*

*Som vedlegg finn du alle gateadresser på Stord med oversikt over kor mange menneske som bur på dei ulike postnummera. Interessant lesning 😊.*

*Jens Thoresen*

*ref*